– Усе бабулі і дзядулі сталі нібыта сваімі за гэтыя гады. Яны – адзіныя захавальнікі не толькі беларускіх народных песень, але і традыцый: да гэтага часу самі шыюць сабе этнічнае адзенне, а іх ложкі ўпрыгожаны вышытымі посцілкамі і навалачкамі, – дзеліцца ўражаннямі Вольга Дземка. – Якаў Калеснік са Стадолічаў Лельчыцкага раёна адразу ж узгадваецца. Напэўна, з-за яго вельмі незвычайнай манеры выканання і вельмі высокага голасу. На жаль, паўтары гады таму ў яго здарыўся інсульт, зараз ён больш не спявае, а калі глядзеў на сябе ў фільме, вельмі смуткаваў, бо там ён мог спяваць, а зараз ужо не.